A javaslat értelmében az eu-LISA 2023 júliusa előtt nem veszi át az e-CODEX rendszert. Az átadásra nem kerülhet sor korábban az eu-LISA-ra már rábízott jelentős feladatok miatt, mégpedig a biztonságra, a határigazgatásra és a migrációkezelésre vonatkozó számos nagy méretű, központosított uniós információs rendszer – vagyis a határregisztrációs rendszer (EES), az Európai Utasinformációs és Engedélyezési Rendszer (ETIAS) és a Harmadik Országbeli Állampolgárok Európai Bűnügyi Nyilvántartási Információs Rendszere (ECRIS-TCN) – fejlesztése és jövőbeli irányítása miatt. Ezen túlmenően az ügynökség felelőssége a Schengeni Információs Rendszer (SIS) és a Vízuminformációs Rendszer (VIS) korszerűsítése is. Ráadásul az uniós információs rendszerek közötti interoperabilitás kereteinek megállapításáról szóló (EU) 2019/817 és (EU) 2019/818 rendeletnek megfelelően az eu-LISA-t bízták meg azzal a feladattal is, hogy az említett rendszerek közötti műszaki interoperabilitást biztosítsa.

Az eu-LISA-nak – az e-CODEX rendszer üzemeltetési igazgatásáért felelős ügynökségként – biztosítania kell ugyanis a feladatok elvégzéséhez szükséges személyzetet és műszaki környezetet. 2022. december 31-ig a rendszert irányító szervezetnek be kell nyújtania egy átadási dokumentumot az eu-LISA számára, amelyben meghatározza az e-CODEX rendszer átadásának eljárásait (köztük a sikeres átadási folyamat és befejezés kritériumait is, amelyekről megállapodott a Bizottsággal). Be kell nyújtania a kapcsolódó dokumentációt is, többek között a szellemitulajdon-jogokra és az átadandó szoftvertermékekre vonatkozó rendelkezéseket. Az e-CODEX rendszernek az eu-LISA részére történő átadását megelőző hat hónapos átmeneti időszakban kerül sor az átadási folyamatra a rendszert irányító szervezet – a tagállamokból és a jogi szakemberek szervezeteiből álló, Unió által finanszírozott konzorcium – és az eu-LISA között. Ennek során az e-CODEX rendszer stabil verziója kerül átadásra/átvételre, többek között a know-how, a szoftver és a kapcsolódó dokumentáció és digitális sablonok. Az átadandó szoftver magában foglalja a DOMIBUS Connector-t és a támogató szoftvert, míg a – szintén az e-CODEX részét képező – DOMIBUS Gateway szoftvert továbbra is a Bizottság kezeli. A rendszert irányító szervezet továbbra is felelős marad az e-CODEX rendszer irányításáért, azonban csak javító karbantartási munkát fog végezni. Támogatnia kell ugyanakkor az eu-LISA-t az e-CODEX rendszer megfelelő irányításának biztosításához szükséges műszaki környezet kialakításában is. A Bizottság nyomon fogja követni az átadási/átvételi folyamatot annak biztosítása érdekében, hogy a rendszert irányító szervezet az általa benyújtott átadási dokumentumban meghatározott kritériumok alapján helyesen kövesse az eljárásokat. Az eu-LISA csak azzal a feltétellel veszi át az e-CODEX rendszerért való felelősséget, hogy a Bizottság az átadási/átvételi folyamatot sikeresen befejezettnek nyilvánította. Miután, legkorábban 2023. július 1-jén, az eu-LISA átveszi a rendszert – a végrehajtási jogi aktusokban meghatározott műszaki és szolgáltatási szintű követelmények alapján – biztosítania kell, hogy a meglévő szoftver a változó műszaki környezetben is működőképes maradjon, és igazodjék a változó felhasználói igényekhez. Ezen túlmenően az eu-LISA-nak a jogi vagy szervezeti változásokra tekintettel karban kell tartania vagy frissítenie kell azon különböző eljárásokkal összefüggő digitális sablonjait is, amelyek céljára az e-CODEX-et használják, továbbá új sablonokat kell létrehoznia azon eszközök számára, amelyek az e-CODEX-et bevezető rendelet hatálya alá tartoznak. A Bizottság ezt követően gondoskodik arról, hogy ezeket a sablonokat rögzítsék egy végrehajtási jogi aktusban, amely részletes előírásokat állapít meg az e-CODEX ilyen eljárások céljára történő használatára.

•Összhang a szabályozási terület jelenlegi rendelkezéseivel

Egyértelmű, hogy mind európai, mind nemzeti szinten többet kell tenni azért, hogy az igazságszolgáltatási rendszerek teljes mértékben kihasználják a digitális technológiákat a hatóságok közötti, valamint a polgárokkal és a vállalkozásokkal folytatott kommunikáció során. Továbbra is jelentős munkára van szükség számos területen, például: biztonságos elektronikus adatátviteli csatornák kialakítása az igazságügyi és egyéb illetékes hatóságok, jogi szakemberek és az érintett uniós ügynökségek és szervek között, illetve a szervezeteken belül; a nemzeti adatbázisok és nyilvántartások további digitalizálása és összekapcsolása; a nyilvánosságnak nyújtott igazságügyi szolgáltatások digitalizálása; az igazságügyi együttműködés digitalizálása, valamint a biztonságos és kiváló minőségű távközlési technológia használata. Az e-igazságüggyel kapcsolatos szakpolitikai kezdeményezések egyik fontos területe a tagállami igazságügyi hatóságok informatikai rendszerei közötti kommunikációt szolgáló interoperábilis eszközök létrehozása. Ennek az igénynek a kielégítésére az eddig kifejlesztett legfőbb eszköz az e-CODEX. A büntetőügyekben folytatott igazságügyi együttműködés informatikai platformjának (az elektronikus bizonyítékok digitális cseréjére szolgáló rendszer) kifejlesztésével, amely kommunikációs infrastruktúrájaként az e-CODEX-et használja, továbbá az iratkézbesítésről, valamint a bizonyításfelvételről szóló rendeletekről folytatott tárgyalások nemrég történt lezárásával egyre nagyobb szükség van az e-CODEX rendszer fenntartható irányításának biztosítására. Ez a javaslat a Tanács által a kibertérben gyakorolt büntető igazságszolgáltatás javításáról szóló, 2016. júniusi következtetéseiben megfogalmazott kérés nyomán született, amelyben a Tanács felkérte a Bizottságot, hogy dolgozzon ki egy biztonságos távközlési csatornával rendelkező platformot az elektronikus bizonyítékokra vonatkozó kérelmek és válaszok illetékes hatóságok közötti digitális cseréjéhez. Különböző lehetőségek mérlegelését követően a platform fejlesztésében részt vevő tagállami szakértők arra a következtetésre jutottak, hogy az elektronikus bizonyítékok ilyen típusú cseréjére a legmegfelelőbb rendszer az e-CODEX lenne. Ez a javaslat hosszú távú megoldást kínál az e-CODEX üzemeltetési igazgatására, és így biztosítja az adatcsereplatformként kiválasztott megoldás fenntartását. A javaslat kibővíti az eu-LISA megbízatását, hogy hatáskörei közé az e-CODEX is bekerüljön. Annak érdekében, hogy megbízatása keretében az eu-LISA az e-CODEX-et is irányíthassa, ez a javaslat az eu-LISA létrehozásáról szóló rendeletet is módosítja.

•Összhang az Unió egyéb szakpolitikáival

Az e-CODEX rendszer a tagállamok igazságszolgáltatáshoz való hozzáférésének és igazságszolgáltatásuk hatékonyságának javítására irányuló bizottsági e-igazságügyi szakpolitika egyik kulcseleme, és a 2019–2023-as időszakra szóló európai e-igazságügyi cselekvési tervben is szerepel. „Az igazságszolgáltatás digitalizálása az Európai Unióban – A lehetőségek eszköztára” című bizottsági közlemény is megerősíti, hogy ez a határokon átnyúló bírósági eljárásokban a biztonságos digitális kommunikáció fő eszköze az e-CODEX. Az e-igazságügy előmozdítását célzó megoldások – a nagy sebességű, biztonságos és megbízható infrastruktúrákat és szolgáltatásokat biztosító digitális egységes piac összefüggésében – a 2016. évi e-kormányzati cselekvési tervnek is részét képezték. Az e-igazságügyi portál az EU egyablakos igazságszolgáltatási információs rendszere, amely lehetővé teszi a polgároknak, hogy elektronikus úton, az e-CODEX használatával nyújtsanak be kis értékű követeléseket és európai fizetési meghagyás iránti kérelmeket azokban a tagállamokban, ahol az elektronikus továbbítás megengedett. Az e-CODEX rendszer az Európai Hálózatfinanszírozási Eszköz (CEF) keretében az e-igazságügy digitális szolgáltatási infrastruktúrájának részét képezi. Ezen túlmenően – a CEF eDelivery alkotóelemének egyik részeként – a Bizottság átvette és karbantartja az e-CODEX egyik összetevőjét, ami azt mutatja, hogy a rendszer nemcsak az igazságszolgáltatásban, hanem más területeken is hasznos.

2.JOGALAP, SZUBSZIDIARITÁS ÉS ARÁNYOSSÁG

•Jogalap

Mivel az e-CODEX rendszer polgári és büntetőügyekben egyaránt megkönnyíti az igazságügyi együttműködést, a rendszer jogalapja az Európai Unió működéséről szóló szerződés 81. és 82. cikkének kombinációja. Konkrétabban, polgári ügyekben az e-CODEX rendszer a 81. cikk (2) bekezdésével összhangban megkönnyíti az igazságszolgáltatáshoz való hozzáférést. Büntetőügyekben a 82. cikk (1) bekezdése az EU azon jogosultságának jogalapja, hogy az igazságügyi együttműködés terén a tagállamok igazságügyi vagy annak megfelelő hatóságai közötti együttműködés megkönnyítése érdekében eljárjon a büntetőeljárások keretében és a határozatok végrehajtása terén.

•Szubszidiaritás

A határokon átnyúló bírósági eljárások során a biztonságos információcserét szolgáló mechanizmus létrehozása uniós szinten valósítható meg a legjobban. Uniós fellépés híján nagy a valószínűsége annak, hogy a tagállamok nemzeti rendszereket fejlesztenek ki anélkül, hogy figyelembe vennék, hogy az interoperabilitás biztosítható-e közöttük. Bár az uniós szintű üzemeltetési igazgatás költségekkel jár, mégis ez a legjobb módja az illetékes hatóságok közötti, határokon átnyúló kommunikációt biztosító interoperábilis rendszer megvalósításának, és így az általános cél elérésének is: ez a biztonságon és a jog érvényesülésén alapuló közös térség, amely még hatékonyabban működik.

A határokon átnyúló digitális adatcsere közös rendszerének uniós szinten való létrehozása olyan kész megoldást fog kínálni, amely felhasználható különböző jogi eljárásokban, miközben a nemzeti rendszerek közötti interoperabilitást is biztosítja. Egy ilyen rendszer hatékonyabb, mint ha nemzeti szinten eltérő rendszerek léteznének, ami nem feltétlenül biztosítaná a tagállamok közötti határokon átnyúló kommunikáció lehetőségét. Emellett az uniós szintű közös rendszer méretgazdaságosságot is fog eredményezni, mivel az igazságügy terén a határokon átnyúló biztonságos kommunikációhoz az EU-nak csupán egyetlen IT-megoldást kell majd kezelnie. A tagállamoknak is hozzáadott értéket fog jelenteni, mivel várhatóan csökkenni fognak a határokon átnyúló eljárásaik digitalizálásának költségei, és kevésbé fogják akadályozni az együttműködést.